गणगौर महोत्सव 29 मार्च से, झील में दीपदान, स्टेडियम में होगी आतिशबाजी
राजसमंद | भव्यताएवं विशिष्टता के लिए पूरे राजस्थान में पहचान बनाने वाला सांस्कृतिक धार्मिक पर्व गणगौर महोत्सव इस बार 29 मार्च से होगा। मंगलवार को गणगौर महोत्सव समिति की पहली बैठक सभापति सुरेश पालीवाल की अध्यक्षता में हुई। बैठक में गणगौर सवारी और महोत्सव से जुड़े सभी कार्यक्रमों को और अधिक भव्य एवं आकर्षक रूप देने का निर्णय लिया गया। बैठक में महोत्सव की रूपरेखा पेश करते हुए सभापति पालीवाल ने बताया कि महोत्सव के पहले दिन 29 मार्च को भारतीय नववर्ष के उपलक्ष्य में शाम को राजसमंद झील किनारे आतिशबाजी की जाएगी। साथ ही झील में दीपदान भी किया जाएगा। इसके बाद नववर्ष के स्वागत में शाम को मेला प्रांगण बालकृष्ण स्टेडियम में आतिशबाजी की जाएगी। दूसरे दिन 30 मार्च को सांयकाल प्रभु द्वारकाधीश मंदिर से चूंदड़ी गणगौर की परंपरागत सवारी निकलेगी जो पूर्व निर्धारित मार्ग से होते हुए मेला स्थल पहुंचेगी, इसके बाद रात्रिकालीन कार्यक्रम के तहत सांस्कृतिक-संगीत संध्या होगी। 31 मार्च को मंदिर से हरी गणगौर की सवारी निकलेगी जो स्टेडियम पहुंचेगी जबकि रात्रि में फिल्म स्टार नाइट का कार्यक्रम होगा। महोत्सव के आखरी दिन एक अप्रेल को सांयकाल गुलाबी गणगौर की परंपरागत सवारी महोत्सव स्थल पहुंचेगी वहीं रात्रि में कवि सम्मेलन होगा। बैठक में उप सभापति अर्जुन मेवाड़ा, आयुक्त ब्रजेश रॉय, समिति सदस्य पार्षद हेमंत गुर्जर, कुशलेन्द्र दाधीच, रोहित पंचोली, राजकुमारी पालीवाल, निलोफर बानू, दीपक शर्मा, जया माली, उत्तम कावडिय़ा सहित परिषद कर्मचारी मौजूद थे।
मेला कमेटी की बैठक लेते सभापति सुरेश पालीवाल और मौजूद आयुक्त ब्रजेश रॉय आदि।
bho_Deva hin_Deva awa_Deva